Bibliotheca Palafoxiana
Bibliotheca Palafoxiana (Hispanice Biblioteca Palafoxiana) est bibliotheca publica Angelopoli Mexicanorum sita. Quae anno 1646 ab Ioanne de Palafox episcopo condita est. Habetur prima bibliotheca publica totius Americae, tam Septentrionalis quam Australis. Plusquam 45 milia librorum ibi asservantur, qui quidem maxima ex parte inter saecula XV et XIX typis expressi sunt. Quapropter anno 2005, Bibliotheca Palafoxiana relata est a societate UNESCO in indicem qui Mundi Memoria (Anglice Memory of the World) nuncupatur.